作者:無名氏
標題:摸魚兒
內容:過湘皋、碧龍驚起，冰涎猶護髯影。春洲未有菱歌伴，獨佔暮煙千頃。呼短艇。試翦取纖條，玉溜青絲瑩。尊前細認。試水面新荷，波心半掩，點點翠鈿淨。淒涼味，酪乳那堪比並。吳鹽一箸秋冷。當時不為鱸魚去，聊爾動渠歸興。還記省。是幾度西風，幾度吹愁醒。鷗昏鷺瞑。謾換得霜痕，蕭蕭兩鬢，羞與共秋鏡。